Jeppe Kofod (S), 2004-02-19:
Jeg vil også gerne indlede med at sige
, at det selvfølgelig er rigtig positivt og anerkendelsesværdigt, at man har nået en aftale om den danske fange, en afklaring i forhold til den danske fanges internering på Guantánamobasen.
Det er positivt, og det er godt, at det diplomatiske arbejde har virket. Den danske fange har jo siddet på Guantánamobasen sammen med godt 600 andre mistænkte terrorister i over 2 år.
Han har siddet i 741 dage og delt skæbne og uvished med bl.a. flere børn.
Forholdene på basen er blevet kritiseret, bl.a. med henvisning til, at der i hvert fald er forsøgt begået selvmord blandt 15 fanger.
Det handler om afgørende principper og værdier, som Danmark sammen med ligesindede lande har bygget vores samfund op om og forhåbentlig kæmper for i verden omkring os.
Det handler om, at Danmark ikke må svigte,
når disse grundlæggende værdier skal forsvares eller er under pres,
og for Socialdemokraterne handler det om, at disse værdier og principper bliver fastholdt og understreget af regering og Folketing i Danmark.
Deltagelse i terrorismevirksomhed er en alvorlig forbrydelse, der kræver retsforfølgelse og fængsling, hvis man er skyldig.
For Socialdemokraterne er der ingen tvivl om, at vi står side om side med USA og mange andre lande i kampen mod den internationale terrorisme, men vi må aldrig glemme, at kampen handler om at forsvare det enkelte menneske mod disse grusomheder - for demokratiet, menneskerettighederne og de åbne retssamfund, vi selv er en del af.
Det er netop problemet i Guantánamo Bay, hvor fangerne bliver tilbageholdt i årevis uden at kende eventuelle sigtelser, få adgang til en advokat eller blive stillet for en domstol for at få afklaret deres retlige status, sådan som den tredje Genèvekonvention foreskriver.
Fangerne bliver ikke behandlet i overensstemmelse med den humanitære folkeret, hvilket bl.a. Røde Kors gentagne gange har påpeget.
Denne praksis fra USA's nuværende regering er uacceptabel og underminerer Vestens troværdighed i resten af verden.
Den offentlige tavshed er beklageligvis slående fra lande, der traditionelt kæmper for menneskerettighederne, når de bliver trådt under fode af udemokratiske regimer i den tredje verden.
Det er tankevækkende, mener jeg, og savner begrundelse,
hvis den danske regering virkelig mener, at den humanitære folkeret er overholdt på Guantánamobasen på Cuba.
Jeg mener, det er udtryk for en værdiflugt i kampen for demokrati, frihed og menneskerettigheder, og man gør guantánamofangernes liv og vilkår til undtagelsen fra reglerne.
Vi noterer os med glæde, at udenrigsministeren har gjort
en fantastisk god og aktiv indsats for at få afklaret den danske fanges sag, hvilket naturligvis er godt.
Men der er et skrigende behov for at slå fast, at alle fanger selvfølgelig er beskyttet af Genèvekonventionerne og andre konventioner, der sikrer mennesker en human behandling.
For Socialdemokratiet er det vigtigt, at Folketinget og regeringen i dag ikke efterlader nogen tvivl om Danmarks position, når det gælder arbejdet for at styrke international retsorden, og at stater efterlever den humanitære folkeret.
Det er vores holdning, at den humanitære folkeret ikke er nogen hindring i bekæmpelsen af terrorismen, og at der ikke findes et juridisk tomrum eller grundlag for tidsubestemte tilbageholdelser på Guantánamobasen på Cuba.
Det er ikke os, der står alene med den holdning, der er mange andre, der deler den holdning i denne sag.
Så formålet med vores forslag til vedtagelse, som jeg virkelig håber at regeringen vil stemme for,
er jo at fastslå vigtigheden af at overholde den tredje Genèvekonvention om krigsfanger og internationale humanitære normer for de internerede på Guantánamobasen og fastholde over for USA's regering, at tidsubegrænset tilbageholdelse er i strid med reglerne - ikke bare uacceptabelt, men i strid med reglerne - og selvfølgelig derfor uacceptabelt i ethvert retssamfund.
Derfor bør man have adgang til en dommer og juridisk repræsentation, og derfor bør man dømmes, hvis der er grundlag for at rejse en sag, og frigives, hvis der ikke er det.
Med forespørgslen ønsker vi at sikre, at den danske regering mener, at der er behov for øjeblikkelig at bringe den uafklarede retlige situation til ophør.
Endnu en gang en lykønskning til regeringen for den diplomatiske indsats, men der er også et stærkt ønske om at fortsætte ikke bare i den her sag, men i det hele taget i forhold til principperne, holde fast ved dem og sikre, at de andre fanger på Guantánamobasen også bliver behandlet i overensstemmelse med internationale konventioner.
Det er vigtigt, og jeg håber, at man stemmer for den vedtagelse, som vi har fremsat.